Gaz ta’minoti tizimida bozor mexanizmlarini keng joriy etish chora-tadbirlari to‘g‘risida

Gaz ta’minoti tizimini samarali boshqarishni shakllantirish va bozor mexanizmlarini keng joriy etish, uni modernizatsiya qilish, texnik va texnologik qayta jihozlash uchun investitsiyalarni har taraflama jalb etish, ko‘rsatilayotgan xizmatlar sifatini oshirish hamda yetkazib berilgan tabiiy gaz uchun hisob-kitoblarni o‘z vaqtida amalga oshirishni ta’minlash maqsadida:
 1. “O‘zbekneftgaz” MXK, “O‘ztransgaz” AK va O‘zbekiston Respublikasi Moliya vazirligining gaz taqsimlash tarmoqlaridan foydalanish va tabiiy gaz sotish funksiyalarini amalga oshirish uchun, gaz ta’minotining tuman (shahar) filiallariga yoki ularning uchastkalariga biriktirilgan gaz ta’minoti obyektlarini tanlovlar o‘tkazish natijalariga ko‘ra, 2017-yilning 1-iyunidan boshlab xususiy operatorlarga ishonchli boshqaruvga topshirish bo‘yicha tajriba loyihalarini amalga oshirish to‘g‘risidagi taklifi qabul qilinsin.
 2. Quyidagilar:
 gaz taqsimlash tarmoqlaridan foydalanish va tabiiy gaz sotish funksiyalarini amalga oshirish uchun xususiy operatorlar ishonchli boshqaruviga topshiriladigan gaz ta’minoti tuman (shahar) filiallariga yoki ularning uchastkalariga biriktirilgan gaz ta’minoti obyektlarining ro‘yxati 1-ilovaga* muvofiq;
 gaz taqsimlash tarmoqlaridan foydalanish va tabiiy gaz sotish funksiyalarini amalga oshirish uchun ishonchli boshqaruvga topshiriladigan xususiy operatorlarni tanlab olish bo‘yicha tanlov komissiyasining tarkibi 2-ilovaga* muvofiq tasdiqlansin.
 3. Xususiy operatorlarni tanlab olish bo‘yicha tanlov komissiyasiga quyidagi huquqlar berilsin:
 gaz taqsimlash tarmoqlaridan foydalanish va tabiiy gaz sotish funksiyalarini amalga oshirish uchun xususiy operatorlarga ishonchli boshqaruvga topshiriladigan gaz ta’minoti tuman (shahar) filiallariga yoki ularning uchastkalariga biriktirilgan gaz ta’minoti obyektlarini tasdiqlangan ro‘yxatga muvofiq belgilash;
 xususiy operatorlarga sotilgan tabiiy gaz qiymatining 21 foizidan ortiq bo‘lmagan miqdorda vositachilik mukofotini belgilash.
 4. Belgilansinki:
 xususiy operatorlar xodimlar sonidan qat’i nazar, yagona soliq to‘lovchilari hisoblanadi;
 tabiiy va suyultirilgan gazni sotishdan tushadigan mablag‘lar bevosita “O‘ztransgaz” AKning hisobvaraqlariga tushiriladi;
 xususiy operatorlar tabiiy gaz sotish ishonchli boshqaruv shartnomalari asosida tabiiy gaz sotish bo‘yicha faoliyatni amalga oshirish huquqini beradigan litsenziya olmasdan, litsenziya talablari va shartlariga so‘zsiz rioya qilgan holda amalga oshiradilar.
 5. Belgilab qo‘yilsinki:
 2017-yilning 1-iyunidan boshlab, yetkazib berilgan tabiiy gaz uchun qarzi bo‘lib, tarmoqdan uzib qo‘yilgan iste’molchilar gaz ta’minoti tarmoqlariga qayta ulanishi uchun O‘zbekiston Respublikasida belgilangan eng kam oylik ish haqining ikki barobari miqdorda to‘lov undiriladi;
 maishiy iste’molchilarga tabiiy gazni hisoblash zamonaviy elektron uskunalarini xarid qilish, o‘rnatish va keyinchalik xizmat ko‘rsatish “O‘ztransgaz” AKning shaxsiy mablag‘lari hisobidan amalga oshiriladi.
 6. O‘zbekiston Respublikasi Vazirlar Mahkamasi ikki hafta muddatda gaz ta’minoti obyektlarini topshirish jarayonlarini, gaz taqsimlash tarmoqlaridan foydalanish va tabiiy gaz sotish funksiyalarini amalga oshirish uchun ishonchli boshqaruvga topshirish va xususiy operatorlarni tanlab olish bo‘yicha tanlovlarni o‘tkazish tartibini nazarda tutgan holda, Gaz taqsimlash tarmoqlaridan foydalanish va tabiiy gaz sotish funksiyalarini amalga oshirish uchun gaz ta’minoti obyektlarini xususiy operatorlarga ishonchli boshqaruvga topshirish tartibi to‘g‘risidagi nizomni tasdiqlasin.
 7. O‘zbekiston Respublikasi Moliya vazirligi Davlat soliq qo‘mitasi, Markaziy bank, “O‘zbekneftgaz” MXK, “O‘zbekenergo” AJ va “O‘zkimyosanoat” AJ bilan birgalikda, yetkazib beriladigan tabiiy gaz uchun iqtisodiyot tarmoqlarining energetika, neft-gaz, kimyo va qishloq xo‘jaligi tashkilotlarining bank hisobvaraqlaridagi pul mablag‘larini taqsimlash tartibi va mexanizmini nazarda tutadigan takliflarni bir oy muddatda Vazirlar Mahkamasiga kiritsin.
 8. O‘zbekiston Milliy axborot agentligi, O‘zbekiston Milliy teleradiokompaniyasi, O‘zbekiston matbuot va axborot agentligi respublika gaz ta’minoti tizimiga xususiy operatorlarni jalb etish bo‘yicha ko‘rilayotgan choralar to‘g‘risida tadbirkorlik subyektlari keng xabardor qilinishini ta’minlasin.
 9. Mazkur qarorning ijrosini nazorat qilish O‘zbekiston Respublikasining Bosh vaziri A.N. Aripov zimmasiga yuklansin.